มันนี่ทูเดย์
สรรพสามิตพร้อมรีดภาษีเพิ่มล็อตใหญ่
13 พ.ย. 2557

สรรพสามิตพร้อมรีดภาษีเพิ่มล็อตใหญ่
นายสมชาย พูลสวัสดิ์ อธิบดีกรมสรรพสามิต เปิดเผยว่า ทางกรมสรุปการเก็บภาษีชาเขียวและน้ำผลไม้ไว้เรียบร้อยแล้ว หากรัฐบาลให้ดำเนินการก็สามารถเก็บได้ทันที จากปัจจุบันที่เป็นหนึ่งในสินค้า 111 รายการที่ได้รับการยกเว้นภาษี โดยหากรัฐบาลต้องการปรับเปลี่ยนก็สามารถเพิ่มเงื่อนไขให้เข้มข้นขึ้น เช่น กรณีน้ำผลไม้ปัจจุบันมีส่วนผสมของผลไม้ 10% ได้รับการยกเว้นภาษีสรรพสามิต ก็อาจปรับเพิ่มให้มีส่วนผสมเป็น 20-50% เพื่อให้เป็นประโยชน์กับสุขภาพอย่างแท้จริง ขณะที่อัตราภาษีการเก็บภาษีชาเขียวและน้ำผลไม้ซึ่งมีเพดานอยู่ที่ 20% ขึ้นอยู่กับนโยบายรัฐบาล 
นอกจากนี้ กรมยังเร่งปราบปรามผู้กระทำความผิดกฎหมายสรรพสามิต โดยในรอบปี 2557 นับตั้งแต่คณะรักษาความสงบแห่งชาติ (คสช.) เข้ามาบริหารประเทศ การปราบปรามมีประสิทธิภาพมากขึ้น พบผู้กระทำความผิดรวมทั้งปีกว่า 51,611 คดี สูงกว่าเป้าหมายที่ 33,010 คดี คิดเป็นค่าปรับ 513 ล้านบาท สูงกว่าเป้าหมายที่ 484 ล้านบาท 
เอสเอ็มอีแบงก์จับมือเอกชนร่วมเวนเจอร์แคปปิตอล
น.ส.สาลินี วังตาล ประธานกรรมการธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) ลงนามบันทึกข้อตกลงความร่วมมือร่วมกับบริษัท เอ็ม.ที.อาร์.แอสเส็ท แมนเนเจอร์ ที่มี ม.ร.ว.จัตุมงคล โสณกุล เป็นประธาน เพื่อส่งเสริมลูกค้าผู้ประกอบการเอสเอ็มอีและโอท็อปที่มีศักยภาพ เบื้องต้นบอร์ดเอสเอ็มอีแบงก์กำหนดวงเงินร่วมลงทุนไว้ 100 ล้านบาท ขณะที่ ม.ร.ว.จัตุมงคล กล่าวว่า ในช่วงต้นจะไม่คำนึกถึงผลตอบแทนในการลงทุน และจะเน้นส่งทีมไปช่วยดูบัญชี การตลาด และการปรับปรุงผลิตภัณฑ์เพื่อให้ธุรกิจเข้มแข็งมากขึ้นก่อน